আমরা আধুনিক মানুষ- হাইডেলবার্গ যুগের নরবানর নই। বিজ্ঞানের প্রসারে উন্নত বিশ্বের ধনবানরা যখন শখের বশে কৃত্রিম শীতের রাজ্যে বসবাস করার বাসনা করছে, শীত প্রধান দেশের মানব সমাজ যখন ০ ডিগ্রী সেলসিয়াস তাপমাত্রায় বা তারও নীচে স্বাভাবিক জীবন যাপন করতে, আমাদের দেশের ধনবানরা যখন শীতের আগমনে পিঠা, পায়েস আর শ্বেত শুভ্র শিশিরের গন্ধ পাচ্ছে তখন অধিকার বঞ্চিত, অসহায়, বিত্তহীন-বস্ত্রহীন, দরিদ্র লাখো লাখো মানুষ মাত্র ৪-৫ ডিগ্রী সেলসিয়াস তাপমাত্রায় অবর্ণীয় কষ্ট ভোগ করছে- মারা যাচ্ছে শত শত। আধুনিক মানব সমাজের অংশীদার- এই মানুষের কষ্ট ও মৃত্যু কি আমাদের মানবিক অনুভূতিকে একটুও নাড়া দেবে না? আমাদের আড্ডা আর অবসর থেকে একটু সময় করে একটু স্বেচ্ছাশ্রম, অযত্নে পড়ে থাকা গত বছরের শীতের কাপড়টি, কিছু অর্থই পারে ওদের জীবন বাঁচাতে- হাজার হাজার শিশুর মুখে হাসি ফোঁটাতে- যে হাসির কামনায় একাত্তরে আমরা বইয়ে দিয়েছি রক্তগঙ্গা।